Landsrettens afgørelse stadfæstet i to sager, der vedrører indeholdelse af kildeskat af renter betalt til udenlandsk moderselskab ("beneficial owner")
Ret: Højesteret (2. instans)
Faggruppe: Civilsag — Almindelig civil sag
Sagsemner: Skat;

/

Beskatning af renter i beneficial owner-sager

Dom afsagt den 4. maj 2023

Sagerne 116/2021 og 117/2021

Takeda A/S under frivillig likvidation   
mod
Skatteministeriet

og

NTC Parent S.à.r.l
mod
Skatteministeriet

Vurdering af beskatningen af renter på koncerninterne lån efter EU-direktiv og
dobbeltbeskatningsoverenskomster  

Sagerne angik navnlig, om Takeda A/S under frivillig likvidation og NTC Parent S.à.r.l.
havde pligt til at indeholde skat af renter på koncerninterne lån ydet af udenlandske
koncernfor bundne selskaber. Sagerne skulle bedømmes efter dansk skattelovgivning,
EU’s rente-/royaltydirektiv og dobbeltbeskatningsoverenskomster med de nordiske
lande og Luxembourg.

Højesteret har i en dom af 9. januar 2023, der angik udbytter udloddet til udenlandske
moderselskaber, udtalt sig om, hvornår et udenlandsk moderselskab er ”retmæssig ejer”
(”beneficial owner”) efter dobbeltbeskatningsoverenskomster med bl.a. Luxembourg,
og hvornår der forelig ger retsmisbrug efter EU’s moder -/datterselskabsdirektiv.   

I de foreliggende sager om beskatningen af renter henviste Højesteret vedrørende de
generelle spørgsmål til dommen fra januar 2023 og foretog herefter en konkret
vurdering af de to koncerners struktur og låneforhold.   

Højesteret udtalte, at der i begge koncerner var gennemført en omstrukturering, der
bl.a. indebar indskydelse af selskaber i henholdsvis Sverige og Luxembourg, og at
denne omstrukturering måtte ses som et samlet og på forhånd tilrettelagt
skattearrangement.

Højesteret fastslog, at de indskudte selskaber måtte anses for
gennemstrømningsselskaber, der ikke nød beskyttelse efter rente-/royaltydirektivet eller
efter
dobbeltbeskatningsoverenskomsterne.

Efter de oplysninger, som parterne havde fremlagt, kunne det ikke fastlægges, hvad der
endeligt var sket med renterne, efter de var strømmet gennem de indskudte selskaber,
og det kunne derfor ikke fastlægges, hvem der var retmæssig ejer af renterne.   

Højesteret fastslog herefter, at skattearrangementerne udgjorde misbrug. Takeda under
frivillig likvidation og NTC Parent skulle derfor have indeholdt renteskat med
henholdsvis ca. 369 mio. kr. og ca. 817 mio. kr.

Landsretten var nået til samme resultat.



/